Oslo World

Oslo World (tidligere Oslo World Music Festival) er en årlig musikkfestival som arrangeres av Stiftelsen Oslo World hver høst i Oslo. Festivalen presenterer i første rekke musikk som kan plasseres innen samlebetegnelsen verdensmusikk: tradisjonsmusikk og populærmusikk med røtter i Afrika, Asia og Latin-Amerika og musikk som krysser kulturelle grenser. Festivalens formål er «å drive en årlig musikkfestival med høy kunstnerisk kvalitet og samfunnsmessig brodd». Oslo World presenterer hvert år i uke 44 med omtrent 300 artister på ulike scener og har etablert seg som en av Europas mest betydningsfulle festivaler på sitt felt. Festivalen velger hvert år et overordnet tema som er styrende for booking av artister og for en rekke faglige seminarer. Eksempler på slike temaer er frihet, utopia og forbudte sanger. 

Blant artistene som har gjestet Oslo World finner vi store navn som Paco de Lucía, Carmen Linares, L. Subramaniam, Miriam Makeba, Angélique Kidjo, Salif Keita, Ali Farka Touré, Cesária Évora, Gilberto Gil, Omara Portuondo, Khaled og Mari Boine. En rekke norske artister har bidratt til festivalen, ofte i samarbeidsprosjekter som krysser sjangergrenser: Arve Tellefsen, Knut Reiersrud, Sverre Indris Joner, Arild Andersen, Kringkastingsorkestret og Det Norske Kammerorkester. Arenaer for festivalen har i en årrekke blitt hold på ulike spillesteder rundt i Oslo, derav: Rockefeller, Blå, The Villa, Sentrum Scene, Oslo Konserthus, Kulturkirken Jakob, Parkteatret og Cosmopolite.

Festivalsjef er: Alexandra Archetti Stølen. Styret består av: Cecilie Hellestveit, Anne Moberg, Wilfred Vuillaume, Thomas Prestø, Rob Waring, Nora Paynter Gundersen, Emnet Kebreab.

Andre prosjekter og aktiviteter 
Som en del av hovedfestivalen har det i tillegg blant annet blitt invitert aktivister, designere, kunstnere, arkitekter, dansere og skuespillere til Oslo. Utover festivaluken arrangeres en rekke andre prosjekter i løpet av året:

 VårtNabolag - Kulturfestival arrangert siden 2009 ved norske asylmottak over hele landet. Målet er å skape et fellesskap gjennom musikk og kultur som kan stimulere til deltagelse, frivillighet og dialog mellom asylsøkere og de som bor i nabolaget.
 Beirut & Beyond - Søsterfestival i Beirut arrangert av Oslo World siden 2013, sammen med lokale entreprenører.
 Barnas Verdensdager - Et gratis festivalkonsept som har spredd seg til flere andre byer i Norge. 
 Oslo World UNG - Et festivalkonsept med musikk og seminarer underlagt Oslo World, arrangert og kurert av ungdommer for ungdommer som målgruppe.
 Keychange - Et prosjekt for å jobbe for likestilling i musikkbransjen.
 Movement Network - Et festivalsamarbeid mellom flere norske byer, som presenterer artister fra hele verden.
 Map the World - En interaktiv nettsted hvor man kan oppdage og lytte til kurerte spillelister med musikk fra hele verden.

Historie 
Oslo World ble startet av Rikskonsertene i 1994 under navnet Verden i Norden i samarbeid med festivalarrangører i andre nordiske land. Etter at de andre landene etter hvert trakk seg ut, ble navnet i 2002 endret til Oslo World Music Festival og i 2017 til Oslo World. Siden 2012 har Oslo World vært en selvstendig stiftelse. Festivalen mottar økonomisk støtte fra Kulturrådet, Oslo kommune, Sparebankstiftelsen DNB, Fritt Ord, Music Norway, Utenriksdepartementet, Bergesenstiftelsen, Kulturtanken. Andre samarbeidspartnere er Amnesty International, Fritt Ord, Redd Barna, Norsk Folkehjelp og Røde Kors. I 2020 ble Maps the World lansert. Et interaktivt kart hvor brukere kan oppdage musikk fra hele verden ved hjelp av kurerte spillelister.

Gjennomførte arrangementer

Referanser

Eksterne lenker 
 
 Maps the World

Musikkfestivaler i Oslo
Repeterende arrangementer etablert i 1994